
 ΠΡΟΓΡΑΜΜΑ ΕΚΔΡΟΜΗΣ

 1η ημέρα,  Παρασκευή 28/3/2014 Αναχώρηση με τουριστικά λεωφορεία από το χώρο του σχολείου, στις 8.30, με προορισμό το Σταθμό Λαρίσης (ΟΣΕ). Αναχώρηση με την αμαξοστοιχία IC 50, στις 10. 18π.μ, με προορισμό τη Θεσσαλονίκη. Άφιξη στις 15.41. Μεταφορά στο ξενοδοχείο. Τακτοποίηση στο ξενοδοχείο. Περίπατος, πρώτη επαφή με την πόλη.  Δείπνο. Ομαδική βραδινή έξοδος (πιθανή).

2η ημέρα,  Σάββατο 29/3/2014 Πρόγευμα στο Ξενοδοχείο. Επίσκεψη στις Αρχαίες Αιγές,  (Βεργίνα). Ξενάγηση στον αρχαιολογικό χώρο. Επιστροφή στη Θεσσαλονίκη. Γεύμα.  Περιήγηση στην πόλη και στα Κάστρα. Επιστροφή στο ξενοδοχείο. Δείπνο. Ομαδική βραδινή έξοδος (πιθανή).
3η ημέρα, Κυριακή 30/3/2014 Πρόγευμα στο Ξενοδοχείο. Επίσκεψη και ξενάγηση στο Βυζαντινό Μουσείο. Γεύμα. Περίπατος. Επιστροφή στο ξενοδοχείο. Ξεκούραση. Προετοιμασία αναχώρησης. Αναχώρηση με την αμαξοστοιχία IC59, 18.O4  για την Αθήνα. Άφιξη στο Σταθμό Λαρίσης, στις 23.30. Επιστροφή με τουριστικό λεωφορείο στο χώρο του σχολείου.
Μετακινήσεις, περιηγήσεις, εκδρομές στην πόλη της Θεσσαλονίκης και στη Βεργίνα, με τουριστικό λεωφορείο του ταξιδιωτικού πρακτορείου at holidays (Αθήνα,  2103311900), στο οποίο ανατέθηκε η εκδρομή.

ΘΕΣΣΑΛΟΝΙΚΗ: Λίγα πράγματα που χρειάζεται να γνωρίζω

Η Θεσσαλονίκη, είναι η δεύτερη μεγαλύτερη πόλη της Ελλάδας. Αποτελεί έδρα της Περιφερειακής Ενότητας Θεσσαλονίκης, της Περιφέρειας Κεντρικής Μακεδονίας και της Αποκεντρωμένης Διοίκησης Μακεδονίας Θράκης. Από την ίδρυσή της από τον Κάσσανδρο ως μια ακμάζουσα ελληνιστική πόλη μέχρι την οθωμανική κυριαρχία αξιοποιεί την στρατηγική της θέση και αναπτύσσεται σε μια πολυπολιτισμική πόλη. Από το 1912, με τη λήξη των Βαλκανικών Πολέμων και την ενσωμάτωση της περιοχής στο σύγχρονο Ελληνικό Κράτος, η Θεσσαλονίκη αποτελεί τη δεύτερη μεγαλύτερη πόλη της Ελλάδας. Ο πληθυσμός του πολεοδομικού συγκροτήματος υπολογίζεται σήμερα στους 788.952 κατοίκους (2011).

Η ίδρυση της πόλης στην ελληνιστική εποχή συμπίπτει με μια κρίσιμη φάση στην ιστορία του Μακεδονικού Βασιλείου, που ξεκινά από τον πρόωρο θάνατο του Μεγάλου Αλεξάνδρου και με την διεκδίκηση του θρόνου του Μακεδόνα βασιλιά από τους επιγόνους του. Ο στρατηγός Κάσσανδρος για να μπορέσει να διεκδικήσει το θρόνο της Μακεδονίας, παντρεύτηκε την ετεροθαλή αδελφή του Μεγάλου Αλεξάνδρου, την Θεσσαλονίκη, προς τιμήν της οποίας ίδρυσε την πόλη συνενώνοντας 26 πολίχνες, που βρίσκονταν γύρω από το Θερμαϊκό κόλπο.

Τον 2ο π.Χ. αιώνα η πόλη κατακτήθηκε από τους Ρωμαίους, όπως και ο υπόλοιπος ελλαδικός χώρος και αποτέλεσε έδρα του ρωμαϊκού θέματος της Μακεδονίας. Η στρατηγική θέση της πόλης διαφαίνεται καταρχήν, όταν επιλέχτηκε ως Αυτοκρατορική πρωτεύουσα στα χρόνια της βασιλείας του Γαλέριου, όταν και κτίστηκε το αυτοκρατορικό παλάτι. Η σημασία της φάνηκε και αργότερα από την πρόθεση της μεταφορά της πρωτεύουσας της Ρωμαϊκής Αυτοκρατορίας από τον Μεγάλο Κωνσταντίνο προς τα ανατολικά, καθώς υπήρξε μια από τις υποψήφιες πόλεις οι οποίες είχαν προταθεί ως αντικαταστάτριες της Ρώμης, για να επιλεγεί τελικά το Βυζάντιο. Παρά την μη επιλογή της ως πρωτεύουσα, αποκτά τον τίτλο της Συμβασιλεύουσας πόλης και κατά την Βυζαντινή Περίοδο.

Μετά την οθωμανική κατάκτησή της από τους Οθωμανούς το 1432, παραμένει στην Οθωμανική αυτοκρατορία για περίπου πέντε αιώνες. Με την εκδίωξη των Εβραίων από την Ιβηρική Χερσόνησο, και τη Βόρεια Ευρώπη, η Θεσσαλονίκη αποκτά την δική της εβραϊκή κοινότητα. Η εγκατάσταση αυτή των Εβραίων στη Θεσσαλονίκη, ανέδειξε την πόλη ως τη σημαντικότερη παγκόσμια εβραϊκή μητρόπολη μέχρι τουλάχιστον τις αρχές του 20ού αιώνα. Ιδιαίτερα από τα μέσα του 19ου αιώνα, η πόλη υπήρξε το πλέον κοσμοπολίτικο αστικοποιούμενο κέντρο της Οθωμανικής Αυτοκρατορίας και ο σημαντικότερος πόλος πολιτικών κινήσεων και κινημάτων που συνάντησε στην μακρόχρονη ιστορία της.

Με την ένταξή της στον κορμό του Ελληνικού Κράτους το 1912, ο πληθυσμός της πόλης παρουσιάζει σημαντικές μεταβολές με την μετακίνηση του μουσουλμανικού πληθυσμού και την αντικατάστασή του από προσφυγικούς πληθυσμούς της Μικράς Ασίας και της Ανατολικής Θράκης. Οι πληθυσμιακές μεταβολές συνέτειναν στην αλλαγή της πληθυσμιακής κατάστασης της πόλης με την ενίσχυση του ελληνικού στοιχείου. Η πολεοδομική και αρχιτεκτονικής της αναδιοργάνωση επιταχύνθηκε από τη Μεγάλη Πυρκαγιά του 1917 και τις προσπάθειες της νέας ελληνικής διοίκησης για προσθέσει αρχαιοελληνικά και ευρωπαϊκά στοιχεία στο αρχιτεκτονικό ύφος της πόλης, που οδήγησε στην καταστροφή αρκετών οθωμανικών λατρευτικών και λειτουργικών κτηρίων. Οι σημαντικότερες πληθυσμιακές μεταβολές παρατηρούνται με το ολοκαύτωμα της ακμαίας εβραϊκής κοινότητας από τα ναζιστικά στρατεύματα την περίοδο της τριπλής κατοχής κατά τον Β' Παγκόσμιο Πόλεμο, με την εγκατάσταση του μικρασιατικού και θρακιώτικου προσφυγικού πληθυσμού έπειτα από την Μικρασιατική Καταστροφή το 1922 και με την εσωτερική μετανάστευση που παρατηρείται κατά την δεκαετία του '50 και μεταγενέστερα προς τα μεγάλα αστικά κέντρα.

 Σύγχρονη ιστορία
Μετά την απελευθέρωση του 1912 για αρκετό καιρό διατηρήθηκε η οθωμανική διοικητική δομή της πόλης για να αποφευχθεί η οικονομική και κοινωνική διάλυση της πόλης. Είναι χαρακτηριστικό ότι τις ημέρες μετά την παράδοση της πόλης, η οθωμανική χωροφυλακή συνέχιζε ένοπλη να διατηρεί την τάξη, ενώ ο δήμαρχος Οσμάν Σαΐτ παρέμεινε δήμαρχος, με λίγες διακοπές μέχρι το 1922. Τον Μάρτιο του 1913 ο Βασιλιάς Γεώργιος ο Α' δολοφονήθηκε στην Θεσσαλονίκη, και την τελευταία στιγμή αποφεύχθηκαν επεισόδια κατά των Μουσουλμάνων και Εβραίων της πόλης στους οποίους αδίκως κινήθηκαν οι πρώτες υποψίες.

Η Ελλάδα δεν συμμετείχε στο Α' Παγκόσμιο Πόλεμο από το ξέσπασμά του παρά τις προσκλήσεις για συμμαχία και από τις δύο αντίπαλες παρατάξεις. Ωστόσο με δικαιολογία την βοήθεια προς τον Σερβία αλλά και αδιαφορία για την εθνική ανεξαρτησία της Ελλάδας, δυνάμεις της Αντάντ αποβιβάστηκαν στην πόλη τον Οκτώβριο του 1915 με σκοπό να εκβιάσουν την είσοδο της Ελλάδας στον πόλεμο. Δημιουργήθηκε το Βαλκανικό Μέτωπο, που απαρτιζόταν από δεκάδες χιλιάδες άνδρες και είχε σκοπό να παράσχει υποστήριξη προς τη Σερβία και τη Ρωσία. Ο Εθνικός Διχασμός, όπως ονομάστηκε η διαμάχη (1916) ανάμεσα στο Βασιλιά Κωνσταντίνο ΙΒ΄ και τον Ελευθέριο Βενιζέλο αναφορικά με την έξοδο της Ελλάδας στον Πρώτο Παγκόσμιο Πόλεμο, οδήγησαν στο σχηματισμό δεύτερης κυβέρνησης από το Βενιζέλο, με έδρα τη Θεσσαλονίκη. Η "Προσωρινή Κυβέρνηση Εθνικής Άμυνας" απαρτιζόταν από το Βενιζέλο, το Δαγκλή και τον Κουντουριώτη, τη λεγόμενη "Τριανδρία". Έτσι, η Ελλάδα εισήλθε στον πόλεμο, στο πλευρό της Αντάντ, οδηγώντας παράλληλα στην εκδίωξη του βασιλιά Κωνσταντίνου Α' υπέρ του γιου του Αλεξάνδρου.

Η μεγάλη πυρκαγιά το 1917 ήταν η χειρότερη καταστροφή που υπέστη η πόλη κατά τα νεότερα χρόνια. Κατέστρεψε ολοσχερώς κτήρια σπάνιας αρχιτεκτονικής αξίας στο κέντρο της πόλης, καταστήματα, εκκλησίες, τζαμιά και συναγωγές και κυρίως χιλιάδες σπίτια αφήνοντας άστεγους 72.000 κατοίκους, και προκάλεσε τεράστια οικονομικά και κοινωνικά προβλήματα στην πόλη που είχε ήδη επιβαρυνθεί από την συγκέντρωση προσφύγων που προέρχονταν από τις κοντινές εμπόλεμες ζώνες και την υπό Βουλγαρική διοίκηση Θράκη. Στη θέση των κτηρίων αυτών οικοδομήθηκε η νέα πόλη, με βάση σχέδιο που εκπόνησε ο Γάλλος αρχιτέκτονας Ερνέστ Εμπράρ.

Την περίοδο 1922-1924 στα πλαίσια της Ελληνοτουρκικής Ανταλλαγής Πληθυσμών που συμφωνήθηκε με την Συνθήκη της Λωζάνης, εγκαταστάθηκαν στην πόλη πρόσφυγες από τη Μικρά Ασία και τον Πόντο. Η εισροή προσφύγων ήταν τόσο έντονη ώστε επέβαλε την ίδρυση νέων, αποκλειστικά προσφυγικών συνοικιών και οικισμών, όπως η Καλαμαριά, ενώ ο μουσουλμανικός πληθυσμός της πόλης συμπεριλήφθηκε στους "ανταλλάξιμους" που υποχρεώθηκαν να μετοικήσουν στην Τουρκία. Στις 3 Οκτωβρίου του 1926 εγκαινιάστηκε η πρώτη Διεθνής Έκθεση της Θεσσαλονίκης.

Σε όλο το διάστημα του μεσοπόλεμου οι κοινωνικές ζυμώσεις που προκλήθηκαν από την ανάμιξη μεγάλου αριθμού προσφύγων και Εβραίων και Ελλήνων εργατών έδωσαν μεγάλη δυναμική στα εργατικά κινήματα, που ήδη ήταν ανεπτυγμένα στην πόλη. Ήδη από το 1908 είχε ιδρυθεί με αρχηγό τον Αβραάμ Μπεναρόγια η σοσιαλιστική οργάνωση Φεντερασιόν, που πρωτοστάτησε στην οργάνωση του συνδικαλιστικού κινήματος και μετέπειτα στην δημιουργία του ΣΕΚΕ/ΚΚΕ. Στην αρχή της δεκαετίας του 1930 και μέχρι την επιβολή της δικτατορίας του Ιωάννη Μεταξά, στη Θεσσαλονίκη ήταν συνεχείς οι διαδηλώσεις και απεργίες ομάδων εργατών όπως των καπνεργατών, των τροχιοδρομικών κ.ά. Την ίδια περίοδο εμφανίστηκαν και αρκετές εθνικιστικές/αντισιωνιστικές οργανώσεις ως αντίδραση στην πολυπληθή παρουσία των Εβραίων εργατών, με διάφορα προβλήματα με κυριότερο τον εμπρησμό του Κάμπελ, μιας εβραϊκής φτωχογειτονιάς της Θεσσαλονίκης.





πλατεία Ελευθερίας


11.7.1942: η συγκέντρωση των Εβραίων στην .
Στη διάρκεια του Β' Παγκοσμίου Πολέμου η Θεσσαλονίκη καταλήφθηκε από τους Γερμανούς. Οι Εβραίοι περιορίστηκαν στην κοινότητα Χιρς, οι περιουσίες τους δημεύτηκαν και μοιράστηκαν μεταξύ Γερμανών αξιωματικών και Ελλήνων συνεργατών τους. Τελικά ολόκληρος ο Εβραϊκός πληθυσμός της πόλης οδηγήθηκε στα στρατόπεδα συγκέντρωσης του Άουσβιτς και του Μπέργκεν-Μπέλσεν. Περίπου 46.000 Εβραίοι της Θεσσαλονίκης εξοντώθηκαν εκείνη την περίοδο. Η απελευθέρωση της πόλης επήλθε στις 27 Οκτωβρίου του 1944.
Στις 10 Φεβρουαρίου 1948 η πόλη δέχθηκε κανονιοβολισμούς από δυνάμεις του ΔΣΕ με αποτέλεσμα 6 νεκρούς αμάχους.

Στις 20 Ιουνίου του 1978 ένας μεγάλος σεισμός επέφερε συνολικά 49 θανάτους και υλικές ζημιές ύψους 1,2 δισ. ευρώ, οι οποίες όμως αποκαταστάθηκαν σύντομα. 220 άνθρωποι τραυματίστηκαν. Ο εν λόγω σεισμός υπήρξε ο πρώτος που έπληξε μεγάλο αστικό κέντρο στην Ελλάδα.[79]
Σύντομη ξενάγηση…
Πλατεία Αριστοτέλους

Η πλατεία Αριστοτέλους είναι η μεγαλύτερη πλατεία στη Θεσσαλονίκη και μια από τις μεγαλύτερες και επιβλητικότερες στην Ελλάδα. Η σημερινή της μορφή διαμορφώθηκε μετά τη μεγάλη πυρκαγιά του 1917 από το Γάλλο αρχιτέκτονα Ερνέστο Εμπράρ. Πάνω στην Αριστοτέλους βρίσκονται μερικά από τα πιο σημαντικά και όμορφα κτίρια της πόλης όπως το Ολύμπιον, όπου διεξάγεται το Φεστιβάλ Κινηματογράφου Θεσσαλονίκης και το δίδυμο κτίριο του ξενοδοχείου Ηλέκτρα Παλάς. Μερικά από τα καλύτερα βιβλιοπωλεία της πόλης βρίσκονται στην πλατεία όπως και αρκετοί ραδιοφωνικοί σταθμοί. Όλα τα σημαντικά γεγονότα γιορτάζονται στην πλατεία Αριστοτέλους (Χριστούγεννα, Τσικνοπέμπτη, κλπ.).

Ιερός Ναός Αγίου Δημητρίου

Πρόκειται για μία πεντάκλιτη βασιλική με εγκάρσιο κλίτος που αποτελεί ένα από τα σημαντικότερα βυζαντινά μνημεία της Θεσσαλονίκης. Η ακριβής ημερομηνία ανέγερσης του πρώτου (παλαιοχριστιανικού) ναού δεν μας είναι γνωστή αλλά υπολογίζεται ότι χτίστηκε από τον έπαρχο του Ιλλυρικού Λεόντιο γύρω στα 412 μ.Χ. όμως μια μεγάλη πυρκαγιά οδήγησε στην εκ νέου κατασκευή του ναού μεταξύ 628 και 634 μ.Χ. . Σύμφωνα με την παράδοση η εκκλησία ιδρύθηκε κοντά στο ρωμαϊκό λουτρό όπου μαρτύρησε ο Άγιος Δημήτριος. Μάλιστα από το σημείο αυτό ανάβλυζε μύρο το οποίο κατά πολλούς είχε θεραπευτικές ιδιότητες. Στο πέρασμα των αιώνων η εκκλησία υπέστη αρκετές καταστροφές από επιδρομές και λεηλασίες και οι πυρκαγιές άφησαν μέχρι σήμερα ανεξίτηλα τα σημάδια τους. Το 1917 για παράδειγμα η μεγάλη πυρκαγιά που έπληξε τα 2/3 της πόλης κατέστρεψε σε μεγάλο βαθμό το ναό ο οποίος αναστηλώθηκε και επαναλειτούργησε το 1949. Η σημερινή μορφή του ναού προέκυψε από επιπρόσθετες εργασίες που ολοκληρώθηκαν το 1958. Μια επίσης πολύ σημαντική ημερομηνία στην ιστορία του ναού είναι το 1978 όταν τα λείψανα του Αγίου Δημητρίου επέστρεψαν από το Αββαείο του Αγίου Λαυρεντίου στο Κάμπο της Ιταλίας και τοποθετήθηκαν σε μια αργυρή λάρνακα όπου και φυλάσσονται έως σήμερα. Ως επισκέπτες του ναού θα έχετε τη δυνατότητα να θαυμάσετε μερικά από τα σωζόμενα ψηφιδωτά αλλά και ορισμένες τοιχογραφίες που χρονολογούνται στον 8ο αιώνα και απεικονίζουν τους αυτοκράτορες Ιουστινιανό και Καντακουζηνό ΣΤ' καθώς και τον αρχιεπίσκοπο Θεσσαλονίκης Γρηγόριο τον Παλαμά. Επιπλέον μπορείτε να επισκεφτείτε και την κρύπτη του ναού που σήμερα λειτουργεί ως εκθεσιακός χώρος διάφορων γλυπτών και άλλων αντικειμένων του ναού.
Λευκός Πύργος, Μουσείο της Θεσσαλονίκης

Το γνωστότερο σύμβολο της Θεσσαλονίκης και ένα από τα πιο αναγνωρίσιμα μνημεία της Ελλάδας, ο Λευκός Πύργος χτίστηκε ως οχυρωματικός πύργος το 15ο αιώνα και στη συνέχεια χρησιμοποιήθηκε ως στρατιωτικό κατάλυμα και φυλακή. Η τελευταία αναστήλωση ολοκληρώθηκε το 1985 και έκτοτε ο Λευκός Πύργος χρησιμοποιούνταν για εκθέσεις, ενώ από το 2006 και μετά λειτουργεί μόνιμα ως Μουσείο της πόλης της Θεσσαλονίκης. Ο Λευκός Πύργος έχει ύψος 34 μέτρα και έξι ορόφους, που επικοινωνούν με εσωτερική σκάλα που είναι σε επαφή με τον εξωτερικό τοίχο. Ο πύργος δεν ήταν πάντα μεμονωμένος όπως είναι σήμερα, αλλά στο παρελθόν τον περιέβαλλε ένας τοίχος που κατεδαφίστηκε το 1917 αμέσως μετά την απελευθέρωση της Θεσσαλονίκης το 1912. Ολόκληρη η κατασκευή ήταν μέρος την οχύρωσης της πόλης, που ξεκινούσε από το ανατολικό τμήμα που σώζεται μέχρι σήμερα στην Άνω Πόλη και τελείωνε στο Λευκό Πύργο με το θαλάσσιο τμήμα που κατεδαφίστηκε το 1867.

Παραλία Θεσσαλονίκης
Απαραίτητο συστατικό κάθε απογευματινής βόλτας ιδιαίτερα κάποιου που δεν επισκέπτεται συχνά την πόλη είναι ένας απολαυστικός περίπατος κατά μήκος του παραλιακού μετώπου της πόλης. Μάλιστα τα τελευταία χρόνια ο πρόσφατα ανακαινισμένος χώρος προσφέρει περισσότερες ανέσεις και επιλογές ψυχαγωγίας. Σε αυτόν τον περίπατο λοιπόν ιδιαίτερα τους πιο θερμούς μήνες του χρόνου θα συναντήσετε ένα πλήθος τουριστών αλλά και ντόπιων που αναζητά τη δροσιά της θαλασσινής αύρας. Πολλοί είναι αυτοί που επιλέγουν ένα παγκάκι για να αγναντέψουν το απέραντο γαλάζιο και τις μακρινές κορυφές του Ολύμπου και άλλοι διαλέγουν τις πλωτές καφετέριες (καραβάκια) ώστε να απολαύσουν τον καφέ τους συνδυάζοντάς τον με μια μίνι κρουαζιέρα κατά μήκος της ακτής. Επιπλέον ως επισκέπτης μπορείτε να περιηγηθείτε σε ένα από τα θεματικά πάρκα τα οποία τις περισσότερες φορές φιλοξενούν διάφορες εκδηλώσεις, μερικά εξ' αυτών είναι ο κήπος του νερού, ο κήπος των ήχων, ο κήπος των ρόδων και άλλα. Αξίζει να σημειωθεί ότι βάση του νέου σχεδιασμού ένας περίπατος εδώ γίνεται πλέον φιλικός και για τα άτομα με προβλήματα όρασης αλλά και για όσους αντιμετωπίζουν κινητικά προβλήματα. Ένα ακόμα από τα χαρακτηριστικά της παραλίας που δε θα έπρεπε να παραλείψουμε να αναφέρουμε είναι ο άρτια οργανωμένος ποδηλατοδρόμος. Τέλος για όσους θέλουν να επεκταθούν και σε βραδινή έξοδο τα clubs και τα μαγαζιά του παλαιού παραλιακού μετώπου προσφέρουν πραγματικά πολλές επιλογές.

Αψίδα Γαλερίου. Καμάρα 

Η θριαμβική Αψίδα του Γαλερίου είναι το μνημείο που σίγουρα συγκαταλέγεται στη λίστα με τα πιο χαρακτηριστικά αξιοθέατα της πόλης. Είναι γνωστό ως Καμάρα και βρίσκεται στην βόρεια πλευρά της Εγνατίας οδού σε μικρή απόσταση από την Ροτόντα. Κατασκευάστηκε τον 4ο αιώνα μ.Χ. προς τιμήν του Ρωμαίου αυτοκράτορα Γαλερίου ο οποίος επέστρεψε νικητής στην πόλη μετά από πολέμους κατά των Περσών. Σήμερα σώζονται δύο κύριοι πεσσοί και ένας δευτερεύον και φέρουν ως επένδυση ανάγλυφες μαρμάρινες πλάκες που απεικονίζουν πολεμικές σκηνές. Το κεντρικό τοξωτό άνοιγμα έχει πλάτος 9,7 μέτρα και ύψος 12,5 μέτρα, κάτω από αυτό διέρχονταν η Via Regia όπως ονομαζόταν στα ρωμαϊκά η οδός Εγνατία. Μάλιστα μέχρι το 1953 κάτω από την Καμάρα διέρχονταν η γραμμή του τραμ της Εγνατίας οδού. Μέχρι σήμερα γίνονται προσπάθειες διατήρησης του μνημείου, το οποίο απειλείται από το φαινόμενο της "γυψοποίησης" που οφείλεται στην ατμοσφαιρική ρύπανση η οποία είναι έντονη στη περιοχή. Ως επισκέπτες δεν υπάρχει περίπτωση να φύγετε από την πόλη χωρίς να έχετε φωτογραφήσει και φωτογραφηθεί αρκετές φορές με το μνημείο! Μάλιστα αν μείνετε για κάποιες μέρες είναι πολύ πιθανό να υιοθετήσετε την συνήθεια των ντόπιων και ορίζετε και εσείς την Καμάρα ως κύριο σημείο συνάντησης.

Ανω Πόλη, Επταπύργιο 

Η Άνω Πόλη είναι μία από τις ελάχιστες περιοχές της Θεσσαλονίκης που διασώθηκε από την καταστροφική πυρκαγιά του 1917. Βρίσκεται βόρεια του Αγίου Δημητρίου στο ψηλότερο σημείο της πόλης και εκτείνεται μέχρι τα βυζαντινά τείχη. Κατοικείται από την ελληνιστική περίοδο με αυξανόμενη πυκνότητα που κορυφώνεται την περίοδο της τουρκοκρατίας. Ξεχωρίζει για το δροσερό μικροκλίμα της και για την εξαίσια θέα που προσφέρει σε ολόκληρη την πόλη και τον Θερμαϊκό. Στα όρια της Άνω πόλης συμπεριλαμβάνονται μερικά από τα σημαντικότερα μνημεία της Θεσσαλονίκης όπως το Επταπύργιο, ο ναός του Οσίου Δαυίδ, η Μονή Βλατάδων το Αλαντζα Ιμαρετ, Ο ναός των Ταξιαρχών και πολλά άλλα. Τα σπίτια υιοθετούν χαρακτηριστικά της μακεδονικής και ευρύτερης βαλκανικής αρχιτεκτονικής παράδοσης. Είναι απόλυτα ενταγμένα το διαφορετικό ύφος της περιοχής που αν και βρίσκεται μια ανάσα από το πολύβουο κέντρο της πόλης ξεχωρίζει για την ησυχία και τους πιο ήρεμους ρυθμούς ζωής. Αντιλαμβάνεστε λοιπόν ότι μια επίσκεψή σας στη Θεσσαλονίκη θα πρέπει οπωσδήποτε να συνοδευτεί με ένα περίπατο στα στενά δρομάκια της Άνω Πόλης και όπου θα βρείτε μερικά πολύ συμπαθητικά ταβερνάκια που θα σας μυήσουν στις γεύσεις της πόλης.

Πλατεία Ναυαρίνου [image: image9.jpg]



Καθώς κατηφορίζετε από την Καμάρα προς την Τσιμισκή θα συναντήσετε την γνωστή σε όλους Πλατεία Ναυαρίνου. Η φήμη της οφείλεται στο γεγονός ότι πρόκειται για την περισσότερο πολυσυλλεκτική πλατεία της πόλης που εκτός από φοιτητές συγκεντρώνει όλων των ειδών και ηλικιών εκφραστικούς ανθρώπους που μεταφέρουν ζωντάνια και μία εναλλακτική προσέγγιση σε αυτόν τον χώρο που είναι σημείο αναφοράς για την πόλη. Από χωροταξικής άποψης η πλατεία βρίσκεται δίπλα στο ανάκτορο του Γαλερίου και κοντά στον ιππόδρομο, δύο μνημεία από τα οποία σώζονται ελάχιστα τμήματα αφού η οικοδομική δραστηριότητα των δεκαετιών του 50 και του 60 κατέστρεψαν αδικαιολόγητα μεγάλα κομμάτια αυτής της αρχαίας κληρονομιάς. Τέλος εκτός από τον απολαυστικό περίπατο θα σας προτείναμε να γευτείτε τις κρέπες της πλατείας που έχουν τη φήμη σαν τις καλύτερες της Θεσσαλονίκης.

Ροτόντα. Ναός Αγίου Γεωργίου [image: image10.jpg]



Το κτίριο της Ροτόντας ανήκει στο ευρύτερο γαλεριανό συγκρότημα οικοδομημάτων μεταξύ των οποίων η Αψίδα, τα Ανάκτορα και το Οκτάγωνο. Χτίστηκε από τον Γαλέριο γύρω στα 300 μ.Χ. με σκοπό να γίνει το μαυσωλείο του και στα τέλη του 4ου αιώνα μετατράπηκε σε χριστιανικό ναό. Από το 1590 μέχρι την απελευθέρωση της πόλης (1912) λειτουργεί ως τζαμί και μετά τους σεισμούς του 1978 μετατρέπεται σε μουσείο. Είναι κυκλικό θολοσκέπαστο κτίριο με διάμετρο 24 μέτρα και στο εσωτερικό της ανοίγονται 8 μεγάλες ορθογώνιες κόγχες. Σήμερα εκτός από τις τα έργα τέχνης και τις περιοδικές εκθέσεις που φιλοξενεί ο επισκέπτης μπορεί να θαυμάσει τα σωζόμενα ψηφιδωτά και μερικές σπάνιες τοιχογραφίες. Η είσοδος για το κοινό είναι δωρεάν και μπορείτε να το επισκεφτείτε καθ' όλη τη διάρκεια της εβδομάδας.
Στοά Μοδιάνο – Καπάνι, Αγορές της Θεσσαλονίκης 

Εξαιρετικό ενδιαφέρον για κάθε πολύπλευρη τουριστική περιήγηση και μία ευκαιρία για βαθύτερη κατανόηση της Θεσσαλονίκης τω περασμένων δεκαετιών αποτελεί η επίσκεψη στις στοές Μόδιάνο και Καπάνι. Εδώ θα έλεγε κανείς ότι ο χρόνος σταμάτησε και η παράδοση συνεχίζει να είναι βίωμα των σύγχρονων εμπόρων αλλά και πελατών. Το ιδιαίτερο ύφος και διάφορες παρωχημένες τακτικές αγοραπωλησίας όπως το παζάρι, εδώ συνεχίζουν να υπάρχουν και δομούν τον ιδιαίτερο κώδικα της περιοχής. Θεωρείται η κεντρικότερη αγορά της πόλης που συνδυάζει την αφθονία τη φθήνια και την ποικιλία. Βέβαια για αυτούς που δεν στέκονται στην καταναλωτική  πλευρά, οι συγκεκριμένες στοές στις μέρες μας φιλοξενούν μερικά από τα πιο συμπαθητικά καφενεδάκια και μεζεδοπωλεία του ιστορικού κέντρου της πόλης. 
Νέα Παραλία Θεσσαλονίκης  Τα πέντε θεματικά πάρκα εκτείνονται σε μήκος 1500 μ. από το Μέγαρο Μουσικής έως τους Ναυτικούς Ομίλους και περιλαμβάνουν:

Ο ΚΗΠΟΣ ΤΗΣ ΜΟΥΣΙΚΗΣ

Στον τριγωνικό χώρο που γειτνιάζει με το Μέγαρο Μουσικής και που αποτελεί το τελευταίο κήπο από μία σειρά κήπων, διαμορφώνεται ο Κήπος της Μουσικής. Το πλακόστρωτο, συνολικού πλάτους 30μ περίπου, περιλαμβάνει μία αλέα δένδρων (κουκουναριές), το χυτό δάπεδο που αποτελεί μία κυρίαρχη επιλογή του σχεδιασμού, την ειδική επεξεργασία της ακμής του κρηπιδώματος με την τοποθέτηση ξύλου bangkirei, Άλλα σημαντικά στοιχεία του πλακόστρωτου είναι ο ποδηλατόδρομος, Κατά μήκος της αλέας και πιο συγκεκριμένα στο εσωτερικό της, δημιουργείται μία σκιασμένη διαδρομή για τα άτομα με ειδικές ανάγκες (πορεία τυφλών). Στο εσωτερικό του κήπου και σε συνάρτηση με τις κυρίαρχες χαράξεις του κήπου αλλά και του γενικότερου περιβάλλοντος χώρου δημιουργούνται δύο ξέφωτα, ένα τριγωνικό-ο παιδότοπος και ένα τραπεζοειδές-ο χώρος της μουσικής. Ο χώρος θα προσφέρεται για υπαίθριες, μικρές, μουσικές εκδηλώσεις αλλά και για άλλες χρήσεις που μπορούν να έχουν και άλλοι κήποι της Νέας Παραλίας, όπως μικρές θεατρικές παραστάσεις, εκπαίδευση και μικρές και μεγάλες συγκεντρώσεις και συζητήσεις. Στο εσωτερικό του τραπεζοειδούς αμφιθεατρικού χώρου δημιουργούνται τρεις εξέδρες κυμαινόμενης διαμέτρου από μεταλλικό σκελετό και επένδυση από σανίδες ξύλου bangkirei.

  Ο ΚΗΠΟΣ ΤΟΥ ΝΕΡΟΥ Ο Κήπος του Νερού είναι ένας χώρος όπου το νερό είναι το κυρίαρχο στοιχείο που οργανώνει, και συνθέτει την συνολική του ατμόσφαιρα. Ο Κήπος ξεκινά από την νοητή ευθεία της οδού Πέτρου Συνδίκα και φθάνει μέχρι τη νοητή ευθεία της οδού Κορομηλά. Το τμήμα του κήπου με τις μεγάλες δεξαμενές νερού με την υδρόφιλη βλάστηση αναπτύσσεται κατά μήκος της Λεωφόρου Μεγάλου Αλεξάνδρου, Εντός των δεξαμενών διαμορφώνονται μεγάλες γλάστρες-καμπυλόγραμμες κατασκευές οι οποίες φυτεύονται με υδρόφιλα φυτά. Η συγκεκριμένη διαμόρφωση περιβάλλεται από τον καταρράκτη του κήπου του Νερού, από το πρανές που γεφυρώνει τα δύο επίπεδα στη νότια πλευρά, από την πέργκολα που στεγάζει ένα τμήμα του πλακόστρωτου και ένα τμήμα του υποβαθμισμένου επιπέδου και τέλος από την αίθουσα πολλαπλών χρήσεων. Ο χώρος πολλαπλών χρήσεων μπορεί να φιλοξενήσει ήπιες δραστηριότητες πολιτισμού και αναψυχής. χώρος διαθέτει μία αίθουσα διαμορφωμένη σε δύο επίπεδα, τρεις μικρούς βοηθητικούς χώρους και χώρους υγιεινής. Το αναψυκτήριο του Κήπου του Νερού βρίσκεται στο κέντρο του κήπου ανάμεσα στο χώρο του νερού και στο χώρο του skateboard.

 Ο ΚΗΠΟΣ ΤΟΥ ΗΧΟΥ

Ο Κήπος του Ήχου διαμορφώνεται ως ένα δάσος με υψίκορμα δέντρα, φυτεμένα πάνω σε τετραγωνικό κάνναβο σε μαλακό δάπεδο. Ο Κήπος είναι τελείως ανοιχτός από όλες τις πλευρές εκτός την ανατολική-βορειοανατολική. Το τμήμα αυτό του Κήπου εξασφαλίζει κάποια σχετική ιδιωτικότητα αλλά και συνθήκες οπτικής και ακουστικής άνεσης για τις δύο πέργκολες του. Προτείνεται να φυτευτεί με καλαμιές. Οι καλαμιές εκτός από την οπτική απομόνωση θα ανακουφίσουν ακουστικά τη συγκεκριμένη περιοχή με τον ήχο που παράγουν με τον παραμικρό άνεμο. Την περιοχή των καλαμιών διασχίζουν τρία μονοπάτια που δίνουν τη δυνατότητα εισόδου στο Κήπο του Ήχου από την πλευρά της Λεωφόρου Μεγάλου Αλεξάνδρου. Οι πεζόδρομοι είναι στρωμένοι με χαλίκι.Στο βόρειο-βορειοδυτικό άκρο του κήπου ξεκινά ένας ευθύγραμμος πεζόδρομος. Ο πεζόδρομος αφού διασχίσει τον Κήπο του Ήχου καταλήγει στο Κήπο των Ρόδων. Ο πεζόδρομος είναι στρωμένος με κυβόλιθους μαρμάρου. Στο μέσο της συνολικής απόστασης δημιουργούνται κατά μήκος μεγάλα γραμμικά καθιστικά. Εντός του Κήπου του Ήχου, παράλληλα προς το πλακόστρωτο προτείνεται να κατασκευαστούν τρεις γραμμικές δεξαμενές νερού, 35μ μήκος περίπου η καθεμία. Οι δύο πέργκολες χωροθετούνται πάνω σε μία νοητή παράλληλο προς τη διαμήκη διαδρομή. Οι πέργκολες έχουν μία εσωστρεφή διάταξη με στόχο να δώσουν τη δυνατότητα στάσης και ανάπαυσης σε ένα ελεγχόμενο περιβάλλον. Έχουν ελεγχόμενη διαφάνεια που επιτυγχάνεται από το διάτρητο εξωτερικό κέλυφος, το οποίο εν μέρει καλύπτεται από αναρριχόμενα φυτά.

Ο ΚΗΠΟΣ ΤΩΝ ΡΟΔΩΝ

Ο Κήπος των Ρόδων είναι ένας περίκλειστος χώρος που περιλαμβάνει ένα κήπο με τριανταφυλλιές και ένα παιδότοπο. Περιβάλλεται από μία πέργκολα με μεταλλικό σκελετό και επένδυση από ξύλινες δοκίδες. Είναι ένας από τους κήπους που έχουν ελεγχόμενη πρόσβαση και κλείνει τις νυχτερινές ώρες. Στα πλευρικά αυτά όρια του κήπου, προς τον Κήπο του Ήχου και της Μνήμης αντίστοιχα, διαμορφώνονται δύο πεζόδρομοι, κάθετα προς την λεωφόρο Μεγάλου Αλεξάνδρου και την θάλασσα. Το εσωτερικό διαχωρίζεται από τα έξω με ένα διάτρητο όριο που επιτρέπει την οπτική επαφή, μια πέργκολα που λειτουργεί ως πλευρική περίφραξη και ως στέγαστρο. Στη βόρεια πλευρά της, βρίσκεται ενταγμένος και ένας οικίσκος του Δήμου. Ο οικίσκος εκτός από βοηθητικούς χώρους διαφόρων υπηρεσιών του Δήμου στεγάζει και δημόσιες τουαλέτες. Στο μέσο του κήπου, ορίζονται οι δύο αντικριστές είσοδοι στην ανατολική και τη δυτική πλευρά του που τον χωρίζει στις περιοχές του τριανταφυλλεώνα προς τα νότια και του παιδότοπου προς τα βόρεια. Στη βόρεια της πλευρά, η πέργκολα συναντιέται με μια διαδρομή που διασχίζει διαγώνια τους Κήπους του Ήχου και των Ρόδων. Στον παιδότοπο, έξι οικίσκοι παιχνιδιού διατάσσονται σε ένα κάναβο 10x10μ. πάνω στην άμμο. Οι οικίσκοι είναι ξύλινες κατασκευές που απευθύνονται στα παιδιά. Στο κέντρο του κήπου, ανάμεσα στον παιδότοπο και τον κήπο με τις τριανταφυλλιές, χωροθετείται ένα αναψυκτήριο. Επαναλαμβάνεται το ίδιο μοντέλο αναψυκτηρίου με τους υπόλοιπους κήπους.

Ο ΚΗΠΟΣ ΤΗΣ ΜΝΗΜΗΣ
Είναι ο μοναδικός κήπος της Νέας Παραλίας που έχει ως θέμα την ιστορία της πόλης, ένας κήπος που στοχεύει στην ανάδειξη της αρχιτεκτονικής αλλά και γενικότερα της φυσιογνωμίας της Θεσσαλονίκης των αρχών του 20ου αιώνα. Η συγκεκριμένη θέση επιλέχθηκε εξαιτίας του κτιρίου της Εθνικής Τράπεζας, που αποτελεί ένα μοναδικό δείγμα της προς ανάδειξη ιστορικής περιόδου της πόλης. Με τη φύτευση δύο συστοιχιών δένδρων που ακολουθούν τις πλευρές του οικοπέδου του κτιρίου και το ενιαίο σκληρό δάπεδο με τα στοιχισμένα παρτέρια, εντείνεται η αίσθηση της προοπτικής. Τα παρτέρια του Κήπου της Μνήμης φυτεύονται με αρωματικά φυτά και βότανα. Εκατέρωθεν του κεντρικού τμήματος του Κήπου του Νερού διαμορφώνονται από τη νότια πλευρά δύο γήπεδα αντισφαίρισης και στη βόρεια πλευρά δύο γήπεδα καλαθοσφαίρισης, ένα περιφραγμένος χώρος για σκυλιά και κατασκευάζεται ένα νέο κέλυφος για το αντλιοστάσιο της ΕΥΑΘ. Η αλέα του μεγάλου πλακόστρωτου διακόπτεται από το κτίριο της ΕΥΑΘ, και από το κεντρικό τμήμα του Κήπου της Μνήμης, προκειμένου να μη διακόπτεται η οπτική προς το εσωτερικό του κήπου. Το νέο κέλυφος του αντλιοστασίου της Ε.Υ.Α.Θ. εκτός από την αισθητική αναβάθμιση, στόχο έχει να δημιουργήσει ταυτόχρονα ένα λειτουργικό χώρο-διαδρομή. Κατασκευάζεται εξ ολοκλήρου από μεταλλικό φορέα.

Αρχαίες Αιγές… κοινώς …Βεργίνα!

Κείμενο: Αγγελική Κοτταρίδη 
Στα νότια του ποταμού Αλιάκμονα, στη «Μακεδονίδα γη» του Ηροδότου, στους πρόποδες των Πιερίων, του αρχαίου «Μακεδονικού όρους», βρίσκονται αι Αιγεαί, η πρώτη πόλη των Μακεδόνων, που το όνομά της σημαίνει “ο τόπος με τα πολλά κατσίκια”.

«Αι Αιγεαί» ήταν μια πόλη «κατά κώμας», ένα ‘ανοιχτό’ πολεοδομικό μόρφωμα με το «άστυ» στο κέντρο και πολλούς μικρούς και μεγάλους οικισμούς ολόγυρα, ο αριθμός των οποίων δικαιολογεί τον πληθυντικό του ονόματος, όπως συμβαίνει με πολλές άλλες αρχαίες πόλεις όπως αι Αθήναι, αι Θήβαι, αι Φεραί κ.λ.π. Tο μόρφωμα αυτό που αναπτύχθηκε οργανικά στο χρόνο αποτυπώνει στο χώρο το αρχαιότροπο μοντέλο μιας κοινωνίας στηριγμένης στην αριστοκρατική δομή των γενών με σημείο αναφοράς και πόλο συνοχής τη βασιλική εξουσία. 

Στα μέσα του 7ου αι. π.Χ. ο Περδίκκας Α΄, ένας Δωριέας από το Άργος, απόγονος σύμφωνα με την παράδοση της γενιάς του Ηρακλή, γίνεται βασιλιάς των Μακεδόνων. Οι Αιγές γίνονται το λίκνο των Τημενιδών, της δυναστείας που θα βασιλέψει για τρισήμισυ αιώνες στη Μακεδονία και θα δώσει στην ανθρωπότητα τον Φίλιππο Β΄και τον Μέγα Αλέξανδρο, που ξεκινώντας από τις Αιγές άλλαξαν την ιστορία της Ελλάδας και του κόσμου.

Στις βασιλικές ταφικές συστάδες της πολύχρυσης νεκρόπολης των Αιγών που βρέθηκαν ως τώρα, τεκμηριώνεται η μεγάλη ακμή της πόλης. Όσο βασιλεύει ο Αλέξανδρος Α΄(498-454 π.Χ.) οι Αιγές γίνονται κέντρο του σημαντικότερου ελληνικού κράτους του βορρά. Στα χρόνια του Αρχέλαου (413-399 π.Χ.) η αυλή των Αιγών αποδεικνύεται φιλόξενο λιμάνι για μεγάλους καλλιτέχνες που θα λαμπρύνουν με την παρουσία τους τη ζωή της πόλης. Ο σπουδαίος ζωγράφος Ζεύξις θα διακοσμήσει το νέο ανάκτορο του βασιλιά και ο Ευρυπίδης θα συνθέσει εδώ τις τελευταίες τραγωδίες του.

Η μεγάλη ώρα για τη Μακεδονία και τις Αιγές όμως θα σημάνει με την ανάρρηση στο θρόνο του Φιλίππου Β΄, που θα συγκεντρώσει γύρω του την αφρόκρεμα της διανόησης με αποτέλεσμα η αυλή του να γίνει μήτρα παραγωγής πολιτισμού, όπως η Αθήνα του Περικλή. Ο Φίλιππος Β΄ είναι η κινητήρια δύναμη πίσω από το τεράστιο οικοδομικό πρόγραμμα, που εξωράΪσε τις Αιγές μεταμορφώνοντας ριζικά την εικόνα της πόλης.

Το πρώτο μισό του 4ου αι. π.Χ. οι γενικότερες πολιτικοστρατιωτικές εξελίξεις αναγκάζουν τον Μακεδόνα βασιλιά και την οικογένειά του να μένει όλο και πιο συχνά στην Πέλλα, το λιμάνι στη βόρεια πλευρά του Θερμαϊκου που αναπτύσσεται γρήγορα σε μεγάλη πόλη Ωστόσο οι Αιγές παραμένουν το πατροπαράδοτο κέντρο, ο τόπος όπου βρίσκονται τα παλάτια και οι τάφοι των βασιλιάδων και εξακολουθούν να τελούνται οι κρίσιμες ιερές τελετές και οι μεγάλες γιορτές του βασιλείου.

Το καλοκαίρι του 336 π.Χ. ο Φίλιππος Β΄, εκλεγμένος ηγεμόνας και αρχιστράτηγος όλων των Ελλήνων, αποφάσισε να γιορτάσει στις Αιγές την παντοδυναμία του με μια πρωτοφανή σε λαμπρότητα γιορτή. Καθώς , ακολουθώντας την ιερή πομπή, έμπαινε στο θέατρο, συνάντησε το μαχαίρι του δολοφόνου και έπεσε νεκρός μπροστά στα μάτια των συγκεντρωμένων. Ο Αλέξανδρος ανακυρήχθηκε βασιλιάς και φρόντισε να θάψει τον πατέρα του στην βασιλική νεκρόπολη των Αιγών με τιμές που ξεπέρασαν κάθε προηγούμενο.

Στην αρχή της άνοιξης του 334 π.Χ. ο νεαρός βασιλιάς θα ξεκινήσει από τις Αιγές την μεγάλη εκστρατεία που θα τον κάνει κοσμοκράτορα. τις Οι νέες τάσεις και τα ρεύματα που γεννήθηκαν στο περιβάλλον του Φιλίππου Β΄ θα μεταλαμπαδευτούν από τον Αλέξανδρο στην Ελληνιστική Οικουμένη και θα γίνουν τα θεμέλια του λαμπρού νέου κόσμου.

Η ιστορία του κόσμου άλλαξε, όμως η παλιά βασιλική καθέδρα πέρασε στο περιθώριο. Ακολουθώντας τη μοίρα του βασιλείου οι Αιγές καταστράφηκαν μετά την ήττα του 168 π.Χ. από τους Ρωμαίους, ξέπεσαν και σιγά-σιγά ξεχάστηκαν. Ωσπου το 1977 η σκαπάνη του Μανόλη Ανδρόνικου χάρισε στον τόπο ξανά το όνομά του και η ιστορία της Μακεδονίας άρχισε να ξαναγράφεται.

Η ιστορία του Μακεδονικού βασιλείου
Οι Μακεδνοί ή Μακεδόνες, το όνομα των οποίων παράγεται, όπως και το επίθετο μακρύς, από τη ρίζα μακ- και σημαίνει ‘ψηλός’ ή πιο ελεύθερα ‘αυτός που έρχεται από ψηλά’ ήταν, σύμφωνα με τον Ηρόδοτο, ένα φύλο ταυτόσημο με τους Δωριείς, το οποίο αρχικά κατοικούσε στην Πίνδο. 

Στις αρχές της τελευταίας προχριστιανικής χιλιετίας οι Μακεδόνες που ήταν κατ’ εξοχήν κτηνοτρόφοι βρίσκονται εγκατεστημένοι στην βόρεια πλευρά του Ολύμπου και στις πλαγιές και τις κοιλάδες του Μακεδονικού όρος (σημερινά Πιέρια).
Εδώ, στα νότια του Αλιάκμονα, στην «Μακεδονίδα γη» του Ηρόδοτου, στους πρόποδες του «Μακεδονικού όρους» βρίσκονται «αι Αιγεαί», ο «τόπος με τα πολλά κατσίκια», η πρώτη πόλη των Μακεδόνων. Χτισμένες στην αφετηρία του δρόμου που διασχίζοντας τα βουνά, οδηγούσε από την μακεδονική λεκάνη προς τον νότο, οι Αιγές ήταν ένα σημαντικότατο κέντρο με κυρίαρχο ρόλο στην περιοχή ήδη από τον 10ο-8ο αι. π.Χ.

Απομονωμένοι στην αυτάρκεια που τους εξασφάλιζαν τα άφθονα κοπάδια, τα δασωμένα βουνά και οι εύφορες κοιλάδες, χωρίς λιμάνια και νησιά, χωρίς να αναγκαστούν να στραφούν στο εμπόριο, χωρίς να χρειαστεί να ανοιχτούν στον κόσμο ιδρύοντας αποικίες, οι Μακεδόνες, όπως και τα άλλα ακριτικά βόρεια και βορειοδυτικά ελληνικά φύλα, έμειναν έξω από τις οικονομικές, κοινωνικές και πολιτικές εξελίξεις του νότου που οδήγησαν στην δημοκρατία και διατήρησαν ως τον 4ο προχριστιανικό αιώνα το πατροπαράδοτο πολίτευμα της βασιλείας. Σύμφωνα με τον Ηρόδοτο, στα μέσα του 7ου αι. π.Χ., ενώ στη νότια Ελλάδα η παλιά ιεραρχία κατέρρεε, ο Περδίκκας, ένας Δωριέας από το πελοποννησιακό Άργος, γίνεται βασιλιάς των Μακεδόνων και εγκαθιδρύει την δυναστεία των Τημενιδών, που έχοντας σύμφωνα με τον θρύλο ως γενάρχη τον Ηρακλή, είναι όπως ακριβώς οι βασιλείς της Ιλιάδας εξ αίματος απόγονοι του ίδιου του Δία.

Στο ακριτικό φυλετικό βασίλειο των Μακεδόνων θεσμοί, ήθη και παραδόσεις που χαρακτηρίζουν την κοινωνία του Ομήρου, επιβιώνουν την ώρα που στις πόλεις του νότου εδραιώνεται η δημοκρατία, από την οποία ο μεγαλοφυής Φίλιππος Β΄θα δανειστεί ιδέες και θεσμούς ώστε, ενσωματώνοντας τους στα πατροπαράδοτα, να δημιουργήσει το νέο πολιτικό μοντέλο «της πεφωτισμένης ηγεμονίας» που θα γίνει το ιδεολογικό θεμέλιο των κρατών του Ελληνιστικού Κόσμου. 

